Kolm erinevat teadusrühma tutvustasid ajakirjades Nature ja Nature Genetics teadustöid, mille raames leiti praegustel ja endistel suitsetajatel kopsuvähi tekke tõenäosust tõstvad geenivariatsioonid, mis võivad samaaegselt selle kandjatel ka keskmisest kiiremini tubakasõltuvust tekitada.  15. kromosoomis asuvad kopsuvähki haigestumise tõenäosust kergitavad geenivariatsioonid on üsna laialt levinud, ent suurendavad haigestumisriski vaid praegustel ja endistel suitsetajatel.  Kui sellistel inimestel on kaks antud geenivariatsioonide koopiat - üks mõlemalt vanemalt - siis on neil kopsuvähirisk keskmisest  kõrgem 70%-80% võrra.  Mõlemast variandist vaid ühte geenikoopiat omavatel suitsetajatel või kunagistel suitsetajatel on risk kõrgem 28% võrra.  Teiste suitsetamisega seotud vähivormide tekkeriski kindlaks tehtud geenivariatsioonid uuringute andmeil ei mõjuta.  Esialgu pole veel päris selge, mil moel tuvastatud geenivariatsioonid täpselt kopsuvähiriski kergitavad, ent ühe teadustöö autorite hinnangul on selle seose põhjuseks tõik, et need suurendavad tubakast sõltuvusse jäämise ulatust ja  tõenäosust ning selle kandjad suitsetavad tavalisest rohkem ja kangemaid tubakatooteid.  Kõik kolm teadlasterühma jõudsid sama tulemuseni uurides tuhandete praeguste ja endiste suitsetajate DNAd ning kuigi kõigis uuringutes kasutati erinevaid proove, pärinesid need kõik Euroopa päritolu inimestelt.  Teadlased toonitavad, et peamiseks kopsuvähi riskifaktoriks on endiselt suitsetamine - suitsetajatel, kel ei ole antud geenivariatsioone, on võrrelduna mittesuitsetajatega ikkagi kuni 10 korda suurem  tõenäosus antud vähivormi haigestuda.    Vaata ka: